Razmišljanje o hrvatskom jeziku nakon čitanja domoljubne lirske pjesme Jezik roda moga Petra Preradovića:

O našem jeziku

Hrvatski jezik je moj materinski jezik. Naučila sam ga od svojih roditelja u ranom djetinjstvu. Za mene on predstavlja moj dom, moju obitelj i ljubav prema domovini.

Hrvatskom jeziku dugujemo sve što jesmo. Njime govorimo, pišemo, razmišljamo, pjevamo i sanjamo. Moj hrvatski jezik je za mene poput najljepše dječje priče Ivane Brlić-Mažuranić koja me je pratila cijelo moje djetinjstvo. On je poput našeg Jadranskog mora, snažan, razigran, bistar i rječit.

Moj hrvatski jezik me uči o našoj povijesti. Pripovijeda o Ljudevitu Gaju, Petru Preradoviću, Vatroslavu Lisinskom, Antunu Mihanoviću i Ferdi Livadiću. Za njega su se stoljećima borili mnogi naši velikani. I zato ga moramo njegovati i ne smijemo dopustiti da mu tuđice naruše sklad i čistoću.

Po svojem hrvatskom jeziku mi Hrvati prepoznatljivi smo u svijetu. Trebamo se njime ponositi i brižno ga čuvati jer on otkriva tko smo i označava našu bogatu kulturnu prošlost.

Kanni Mara, 8.a